《观李于鳞射歌》
明代·王世贞

李侯手挽三石强，左射右射势莫当。饮羽犹然动逸劲，白日迥接星飞芒。

綵旌乱驰鼓人震，徐插繁弱神扬扬。江南野夫不肯降，气挟岱岳超扶桑。

乍腾手势身亦转，矢落不见东西飏。道傍儿女相走笑，比着束手无馀长。

主人玉杯竞前醉，李侯颇欲誇其技。自云昔者师刘焘，罢看诗书驰猎骑。

珊瑚仆姑千金装，戎锦韎韐五花队。焘也逡巡独前出，指顾万象俱辟易。

皎如宵月横控弦，飒尔秋霜见鸣镝。众看云中一片白，宛转血坠摩空翼。

猿猱叫号麋鹿窜，袒跣手割分肩肋。精能远出都护右，猛志坐夺材官色。

风尘将相在一身，往见主揽甘泉策。刘子慷慨欣握符，李侯沉冥困执戟。

非但折节攻三馀，亦逐时人理簿书。雄心隐隐见眉睫，世事忽忽甘籧篨。

英雄善藏须莫识，辱国之艺何欷歔。我醉为歌平原下，青霾森森日色亚。

安得一箭万里空，野夫饱饭看君射。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。